Oscarskyrkan

Oscarskyrkan on seurakuntakirkko Tukholman Östermalmin kaupunginosassa, Narvavägenin varrella lähellä Strandvägeniä ja Djurgårdsbron-siltaa. Kirkko on nimetty Ruotsin kuningas Oscar II:n mukaan. Arkkitehti Gustaf Hermanssonin suunnittelema kirkko rakennettiin 1897–1903 ja kirkon peruskiven muurasi Oscar II itse. 

Kapealle tontille rakennettu kirkko edustaa uusgotiikkaa korkeine piikkimäisine torneineen. Arkkitehtuuri ja rakennuksen epäsymmetrinen sommittelu muistuttavat perinteistä anglosaksista kirkkoarkkitehtuuria. Ulkoapäin kirkko on näyttänyt suunnilleen samalta käyttöön vihkimisestä asti. Sisätilat on sisustettu jugend-tyyliin. Kirkkoa on restauroitu sisäpuolelta vuosina 1921–1922 ja 1954–1956. 1920-luvun restauroinnin yhteydessä kirkkoon asennettiin norjalaisen taiteilijan Emanuel Vigelandin tekemät lasimaalaukset ikkunoihin.

Kirkon urut ovat yhdet Ruotsin suurimmista ja niissä on 78 äänikertaa. Urut rakensi tanskalainen yritys Marcussen & Son vuonna 1949.

Lähteet

Aiheesta muualla

Tukholman kirkot
Ruotsin kivikirkot
Östermalm
Kirkot Tukholman hiippakunnassa